K o m u n i k é

Vláda Slovenskej republiky v súlade s jej Plánom práce na rok 2002 prerokovala a schválila dňa 17. júla 2002  Predvstupový ekonomický program SR (PEP) do roku 2005. Ide o dokument záväzného charakteru, ktorý je súčasťou pravidelnej Procedúry fiškálneho dohľadu uplatňovanej EK voči všetkým kandidátskym krajinám. 
Vládou schválený PEP do roku 2005 je aktualizáciou  programu do roku 2004, vypracovaného v minulom roku.  Dokument bol vytvorený v gescii MF SR v rámci širokej spolupráce s ďalšími inštitúciami - s Úradom vlády SR,  NBS a vecne príslušnými ministerstvami. Do 16. augusta 2002 má byť dokument predložený EK na posudzovanie a ďalšie spoločné prerokovávanie.
Program prezentuje strednodobé ekonomické ciele SR a štrukturálne reformy a postupy na ich dosiahnutie. Ich zámerom je najmä podpora udržateľného rastu a konkurencieschopnosti ekonomiky SR a vytvorenie predpokladov pre  postupné približovanie sa k úrovni a spôsobu fungovania rozvinutých ekonomík EÚ. Hlavný dôraz sa pritom kladie na zefektívňovanie verejných financií a  postupné znižovanie ich deficitu.
PEP by mal preukázať EK dosiahnutý pokrok pri rozvoji inštitucionálnych a analytických kapacít a pri napĺňaní záväzkov prijatých v predchádzajúcom PEP-e. EK očakáva, že PEP bude dostatočne jasne prezentovať ekonomické výzvy v súlade s procesom integrácie do EÚ zamerané na plnenie kodaňských kritérií a vytváranie predpokladov a ciest  pre postupné napĺňanie maastrichtských kritérií. Veľkú dôležitosť prikladá aj otázkam vynárajúcim sa po vstupe krajiny do EÚ. Výsledok hodnotenia PEP-u SR zo strany EK bude jedným z hlavných faktorov ovplyvňujúcich termín prijatia SR do EÚ.

Vo schválenom ekonomickom programe SR sú vytýčené nasledujúce základné ciele do roku 2005 a cesty k ich dosiahnutiu :

A/  Hlavné ciele makroekonomického vývoja

•	Dosiahnuť reálny rast HDP na úrovni 5% ;
•	Priemernú mieru inflácie znížiť na úroveň cca 4,5% ;
•	Deficit  bežného účtu platobnej bilancie udržať na úrovni adekvátnej bezpečným formám jeho financovania; deficit postupne znížiť na úroveň takmer  4% HDP ;
•	Deficit verejných financií znížiť na úroveň 2% HDP (bez nákladov na reštrukturalizáciu), resp. 2,6% HDP vrátane nákladov na reštrukturalizáciu bánk a na štátne záruky;
•	Celkový dlh verejných financií udržať na úrovni blízkej 40% HDP;
•	Priemernú mieru nezamestnanosti postupne znížiť na cca 17,5%;

B/  Hlavné reformy na podporu udržateľného rastu a zdravého vývoja verejných financií 

•	Dokončenie prebiehajúceho procesu privatizácie časti sieťových odvetví. Intenzívnejšia reštrukturalizácia štátnych podnikov nevstupujúcich zatiaľ do privatizačného procesu, ktorá by podporila ich pôsobenie v podmienkach tvrdých rozpočtových obmedzení a pripravila ich pre možnú privatizáciu;
•	Vytváranie motivačného, transparentného a konkurenčného podnikateľského prostredia;
•	Zefektívnenie využívania verejných financií, najmä :
•	rýchlejšou realizáciou reformy dôchodkového systému,
•	racionalizáciou systému štátnej sociálnej podpory a sociálnej pomoci,
•	dôslednou realizáciou reformy zdravotného systému,
•	pokračovaním reformy vzdelávacieho systému,
•	realizovaním  reformy verejnej správy – decentralizáciou a znížením miery ingerencie štátu,
•	realizáciou reformy riadenia verejných financií;
•	Uplatnenie aktívnej politiky zamestnanosti;
•	Podpora integrácie  SR do EÚ a realizácia prístupového procesu SR do EÚ k referenčnému dátumu k 1.1.2004 (najmä aproximáciou a implementáciou európskej legislatívy a budovaním administratívnych kapacít; podporou projektov  spolufinancovaných z fondov EÚ );
•	Vytváranie predpokladov  pre čo najskorší vstup do EMÚ .